Şaristanê Strasbourgî yê Fransa de Nobeta 'Ocalanî rê Azadîye' hewteyê 475. de dewam kena. No hewte cinîyan ê kurdan ê Hollanda Merale Amed, Fatma Pirsûs û Şîrîne Amed nobete dewr girewte.
Merale Amed kome ser o qisey kerd û da zanayene ke armancê kurdan azadkerdişê Rayberê Şarê Kurdî Abdullah Ocalanî yo. Merale Amed vat: ''Azadîya Rayberê ma azadîya cinîyan, kurdan û şaranê Kurdîstanî ya. Bingeyê çareserîya meseleya  kurdan Birêz Ocalan o.''
Merale Amed ard ziwan ke Tirkîya ha Başûrê Kurdîstanî îşxal kena û venga pêro kurdan da ke wa vera îşxal û îxanetî bibê yew. Merale vat: ''Ganî ma vera dişmenî bibê yew, hetê gerîlayan de ca bigêrê.''
Cinîyan dima derheqê têkoşîn û esîrkerdişê Rayberê Şarê Kurdî Abdullah ocalanî de broşurî vila kerdî.
